人日詰朝從昌英叔出謁
作者：楊萬里
朝代：宋

paragraphs: 四序各自佳，要不如春時。
何必花與柳，始愛春物熙。
今晨駕言出，從公南山西。
泥軟屨自愜，風嫩面不知。
寒草動暖芽，晴山餘雨姿。
水日亦相媚，蹙紋生碎暉。
鳥聲豈爲我，我聽偶自怡。
出門初憚煩，載塗乃忘歸。
但令我意適，豈校出處爲。
路人見我揖，屬我有所思。
我不見其面，信口聊應之。
徐悟恐忤物，欲謝已莫追。
我率或似傲，彼慍獨得辭。